מסאי דגו

מסאי דגו (נולד ב-15 בפברואר 1986 באדיס אבבה שבאתיופיה) הוא כדורגלן עבר ומאמן כדורגל ישראלי, המאמן את מכבי חיפה.

קריירת משחק 
דגו גדל במחלקת הנוער של הפועל תל אביב, והחל את הקריירה המקצוענית שלו בקבוצת הבוגרים של המועדון, ששיחקה בליגת העל. את רוב הקריירה המקצוענית שלו, לאחר ההשאלה מהפועל תל אביב למועדון ספורט אשדוד, העביר דגו בליגות הנמוכות בישראל, ואף שיחק זמן קצר במועדון הקפריסאי פאפוס, אך לא ערך בו הופעת ליגה. בנובמבר 2013, כשהוא בן 27, נפצע דגו בקרסולו, וכאשר הודיע לו הרופא כי יצטרך להחליט אם לבצע ניתוח שלישי או לפרוש מכדורגל, החליט דגו לפרוש.

דגו שימש כקפטן נבחרת ישראל עד גיל 19 ונבחרת ישראל עד גיל 17.

קריירת אימון 
דגו החל את קריירת האימון שלו בקבוצות הנערים של הפועל תל אביב, לאחר שחברו גילי ורמוט תיווך בינו לבין אייל ברקוביץ', מנג'ר הפועל תל אביב, לאחר פרישתו של דגו. בחודש נובמבר 2016 החל דגו לשמש כעוזרו של המאמן שרון מימר בהפועל כפר סבא, ובהמשך שימש כעוזרם של שני מאמנים נוספים בקבוצה – אלי כהן ופליקס נעים. ב-28 ביוני 2017 מונה דגו למאמנה של הפועל כפר סבא, אולם ב-23 בינואר 2018 פוטר, דווקא לאחר ניצחון בגביע המדינה, לטענתו לאחר שלא כלל בהרכב את טום שלח, נכדו של בעלי הקבוצה יצחק שום. ב-14 בפברואר 2018 מונה דגו למאמנה של הפועל אשקלון מליגת העל, כשהוא מחליף את יובל נעים המפוטר, ובכך הפך למאמן הראשון ממוצא אתיופי בהיסטוריה של ליגת העל. דגו לא הצליח להציל את הקבוצה מירידה לליגה הלאומית, ובסוף העונה עזב אותה. ב-14 ביולי מונה דגו למאמנה של הפועל פתח תקווה מהליגה הלאומית, וב-19 במאי 2019, לאחר שהצליח להשאיר את הפועל פתח תקווה בליגה הלאומית, מונה למאמן עירוני קריית שמונה מליגת העל. ב-20 באוקטובר פוטר דגו מאימון עירוני קריית שמונה לאחר פתיחת עונה רעה בליגה.

ב-5 בפברואר 2020 חתם דגו בשנית בהפועל פתח תקווה. ב-1 בדצמבר 2020, לאחר שפתח את עונת 2020/2021 עם שבעה הפסדים בעשרה משחקים, פוטר דגו מאימון הקבוצה.

ב-10 באפריל 2021, חתם דגו בהפועל עכו מהליגה הלאומית. ב-13 במרץ 2022 פוטר מתפקידו.

ב-18 במאי 2022, חתם כמאמן קבוצת הנוער של מכבי חיפה, והוביל אותה לזכייה באליפות.

ב-20 במאי 2023, חתם כמאמן מכבי חיפה והחליף את ברק בכר, שעבר לאמן את הכוכב האדום בלגרד.

ב-22 ביולי 2023, זכה עם הקבוצה בתואר אלוף האלופים והראשון שלו לאחר ניצחון 1-3 על בית"ר ירושלים.

חיים אישיים 
דגו נולד באדיס אבבה שבאתיופיה, לביילין ואיינה דגו, ועלה לישראל יחד עם משפחתו כשהיה בן ארבע. משפחת דגו התגוררה עם עלייתה בבאר שבע, ולאחר כשנתיים עברה להתגורר באשדוד. דגו הוא אחיו הצעיר של כדורגלן העבר ברוך דגו.

נשוי לאודליה, ולזוג שני בנים ובת.

תארים 
מכבי חיפה

 אלוף האלופים: 2023

קישורים חיצוניים

הערות שוליים 

כדורגלנים ישראלים
קשרי כדורגל ישראלים
אשדוד: כדורגלנים
כדורגלני הפועל תל אביב
כדורגלני הפועל אשקלון
כדורגלני מועדון ספורט אשדוד
כדורגלני הפועל רעננה
כדורגלני סקציה נס ציונה
כדורגלני הפועל ראשון לציון
כדורגלני מכבי הרצליה
כדורגלני א.א.פ. פאפוס
כדורגלני הפועל קטמון ירושלים
מאמני כדורגל ישראלים
מאמני הפועל כפר סבא
מאמני הפועל אשקלון
מאמני הפועל פתח תקווה
מאמני עירוני קריית שמונה
מאמני מכבי חיפה
ישראלים ילידי אתיופיה
בוגרי בית הספר החקלאי מקוה ישראל
ישראלים שנולדו ב-1986